als_Latn dik_Latn sag_Latn
Asport- Tre ndeshjet e Superligës shqiptare kanë perfunduar me barazime.
Laçi – Kukësi dhe Shkumbini-Kastrioti kanë përfunduar me rezultat identik 1:1 , derisa në Berat rrjetat kanë mbetur të paprekura.
Tomori-Skenderbeu 0-0
Në Berat kampionët e vendit në fuqi janë paraqitur mjaft kërkues e domonues në lojë, kanë krijuar raste të shumta, por kanë shpërdoruar pa fund, sidomos me anë të Plakut e Pejicit. Vendësit e kanë pasur të pamundur për t’u bërë ballë korcarëve, që dukshëm kanë bërë diferencën në fushë me lojtarët cilësor që kanë në përbërje.
Kroati Pejic, i ndihmuar nga Sebino Plaku, ka qenë rreziku persistent për Tomorin, që në këtë ndeshje kishte në mbështetje edhe tifozët. Shumë pak ka bërë skuadra beratase për të dalë te goli, sepse mesfusha e saj nuk ka qenë në gjendje të superojë bllokadën e kundërshtarit, me lojtarë të spikatur në këtë repart.
Vangjel Mile është i vetëm në repartin ofensiv të Tomorit, por duke mos pasur mbështetjen e duhur të mesfushës, mbetet i izoluar dhe në darën e Bicit e Gvozdenovicit. Hodo tenton me disa goditje nga distanca, por porta e Shehit mbetet në tërësi e paarritshme. Trajneri Mile qëndron tërë kohës në këmbë, duke i udhëzuar të tijtë të luajnë nga krahët e të krosojnë për tek i biri i tij, megjithatë Skënderbeu arrin të prishë që në start manovrat ndërtuese të vendësve. Portieri Ervin Llani bëhet shpëtimtar i portës së tij me disa pritje vendimtare, duke u thënë jo kuqebardhëve, që tërë kohës mbeten në kërkim të epërsisë.
Për t’u përmendur minuta e 71-të, kur Jusufi godet shtyllën e portës së Shehit. Dridhen korcarët, sepse tashmë ndiejnë reagimin e sforcuar të beratasve, që derdhen me forca të shumta në kërkim të fitores së parë në kampionat, teksa nuk i kënaq as barazimi. Kundërpërgjigjet trajneri Josa në kahun tjetër, duke dashur t’i japë më shumë frymëmarrje në mesfushë. Në minutën e 73-të hidhet në fushë kapiteni Shkëmbi për Kërcikun, cka e sposton më tepër Skënderbeun në gjysmëfushën e Tomorit. Aktivizimi i Kulit, gjithashtu, i ndryshon ekuilibrat në lojë, e cila vihet nën kontrollin e miqve në cerekorëshin e fundit. Sebino Plaku, i asistuar nga Sabien Lilaj, humb një tjetër rast të artë për gol, duke i mbajtur të tijtë në ankth, pafundësisht në kërkim të fitores, por me dobësi të theksuara në konkludim.
Laçi-Kukësi 1-1 (Buljan/Malindi ’85)
Në Laç pjesa e parë ka qenë më e mirë për Kukësin. Të besuarit e Armando Cungut kanë besuar te vetvetja dhe e kanë spostuar lojën më së shumti në gjysmëfushën kurbinase.
Pjesa e parë mbyllet në barazim të bardhë, me kuksianët më të angazhuar e më pranë portës kurbinase. Trajneri Nica bën lëvizjet e duhura në formacionin e vet, ndaj pjesa e dytë është krejt ndryshe për të tijtë. Emurllai dhe Abazaj janë më pranë portierit Halilaj, që vihet në shënjestër të goditjeve nga të gjitha pozicionet.
Në një rast vlonjatit të kuadratit kuksian i vjen në ndihmë edhe shtylla, duke mbetur “i virgjër” edhe për pak minuta në këtë kampionat. Do të ishte Buljan, nga penalltia, që do t’i shënonte golin e parë Halilajt në këtë sezon, duke i kaluar bardhezinjtë në epërsi për 1-0, ndërsa reagojnë furishëm miqtë, që nuk pajtohen me disavantazhin. Do të ishte Malindi, ai që do ta rikthente ekuilibrin rezultativ në minutën e 85-të, duke ndarë mes të dyja skuadrave nga një pikë. Kjo duket se kënaq më shumë verilindorët, ndërsa kurbinasit vijojnë të dëshmojnë dobëzi në fushën e tyre. Ashtu si në javën e parë, teksa barazuan me Besën në shtëpi, këtë rezultat kanë “fotokopjuar” edhe këtë herë, në javën e pestë të Superiores.
Shkumbini-Kastrioti 1-1 (Dervishi ’19/ Karapici ’61)
Shkumbini ka provuar forcën reale të krutanëve. Edhe pse kanë kaluar të parët në epërsi me anë të Roland Dervishit, në minutën e 19-të, nuk ia kanë dalë deri në fund. Pjesa e parë, gjithsesi, ka përfunduar në fitore të bardhekaltërve, që kanë besuar më shumë se duhet te vetja, duke i lejuar terren kundërshtarit, i cili në 45 minutat e dyta ka ndryshuar komplet fytyrë.
Kastrioti gjen brazimin me anë të Karapicit në minutën e 61-të. Ky moment i bën me krahë krutanët, që marrin zemër dhe nuk ndalen së kërkuari golin e fitores. Sulmuesi kryesor i miqve, Fataki, furnizohet me pasime të sakta nga mesfushorët, megjithatë francezi nuk ia del të superojë mbrojtjen vendëse, ku Ramazani e Pashja me shokë zotërojnë gjithcka.
Sikurse duket, në këto minuta vendos përvoja, që është më e madhe te krutanët, të cilët i luajtën të gjitha kartat për të marrë 3 pikët, nisur edhe nga fakti se luhej në një stadium të zbrazët, pa tifozë, por nuk ia dolën. Pavarësisht kësaj, ata nuk kanë pse të mbeten të pakënaqur edhe me barazimin, sepse kjo transfertë konsiderohet tepër e vështirë për këdo.
You must be logged in to post a comment Login
als_Latn als_Latn hau_Latn als_Latn als_Latn als_Latn als_Latn uzn_Latn als_Latn als_Latn als_Latn uzn_Latn als_Latn als_Latn als_Latn eng_Latn